Silmad  Terve koera silmad on puhtad ja selged ega vaja erihoolt. Kui koer hoiab silma kinni, pilgutab seda ja püüab käpaga aeg-ajalt kaabata, võib selle põhjuseks olla silma sattunud võõrkeha. Kui see pole silma vigastanud, aitab tavaliselt, kui leige keedetud veega võõrkeha silmast välja loputada. Silma võib tilgutada põletikuvastaseid tilku, mida saab apteegist. Mõnel koeral võib kogu aeg silmast nõret tulla. Kui sellega ei kaasne põletiku tunnuseid, nagu punetavad silmavalged, häiritud olek ja silmapilgutamine, ning nõre pole mädane, siis on see põhjustatud silma ehituse omapärast ja ei anna põhjust muretsemiseks. Sellisel koeral tuleb lihtsalt iga päev silmaaluseid vatiga niisutatud silmapuhastusvahendiga puhastada.    Hambad   Kutsika suhu peab vaatama tihti. Alguses vaid harjutamise mõttes, kuid 4-5 kuuselt kui kutsikas vahetab hambaid,  peab olukorda pidevalt jälgima. Ka näituste pärast on vaja õpetada kutsikat suhtuma hammaste näitamisse rahulikult. Hammaste vahetus kulgeb tavaliselt probleemideta, kuid vanad kihvad võivad mõnikord liiga kaua kinni olla. Need tuleb lasta loomaarstil eemaldada, et uued kihvad saaksid kasvada õigesse kohta. Kutsikale on soovitav anda närida vasikakonte või spetsiaalselt tehtud närimis nämmasid. Kutsikaga ei tohi mängida tirimismänge, see võib hambumuse ära rikkuda.      Küüned  Koera küüsi tuleb lõigata regulaarselt. Kutsika küünte lõikamisel tuleb olla ettevaatlik. Koera küünes on veresoon ja kui küünt liiga palju lõigata, tekitab see valu ja verejooksu. Kutsika küüsi peaks lõikama tihti, iga 3-4 nädala tagant, aga hästi natuke korraga. Selle jaoks on soovitav osta koerte küünetangid.     Pärakupaunad  Pärakupaunad asuvad pärakuaugu mõlemal pool "kella 4 ja 8 kohal" otse naha all ja avanevad pärakuaugu külgedele. Tavaliselt tühjenevad need kui koer kakab. Mõnel koeral need siiski ei tühjene ja põhjustavad koerale ebameeldivusi. Ta võib hakata tagumiku peal "sõitma", ilma nähtava põhjuseta kõrvu kratsima, sabajuurt nakitsema, seljalt karvu ära närima jms. Pärakupaunu on üsna lihtne tühjendada. Kui teie koeral on kalduvus pärakupaunu ise mitte tühjendada, laske loomaarstil või kogenud koeraomanikul näidata kuidas seda teha. Kui pärakupaunad ei tühjene, tekib pärakupaunte põletik, mis vajab arstiabi.     Pesemine ja karvahooldus  Cavalier king charles spanielit tuleks pesta vastavalt vajadusele (kord kuus või harvem). Kasutage ainult koertele ettenähtud kvaliteetsampoone ja palsameid. Kui kasutate inimestele mõeldud tooteid, kasutage neid, mis on määratud kuivadele juustele või lastele. Jälgige, et koer pärast pesemist külma ei saaks. Soovitav on harjutada koera föönitamisega, fööni õhk ei tohi olla liiga kuum, see kahjustab karva. Kord nädalas kammige koera karv korralikult läbi, eriti kõrvad ja kõrvatagused, sinna võib muidu hõlpsasti pulste tekkida.  Cavalieri karva kammi-miseks on kõige parem kasutada tihedate piidega metallkammi. Hari (harjaste-ga spetsiaalne koertehari) on samuti vajalik. Harjamine parandab naha verevarustust ja  muudab karva kenasti läikivaks.  Kutsikas on soovitav tõsta karvahoolduse ajaks lauale, mis on libisemise vältimiseks kaetud tekiga. Nii harjub kutsikas laual olemisega. Kui te kavatsete oma kutsikat hiljem näitustel esitada, harjutage laual näituseasendis seismist.      MänguasjadCavalieri kutsikas on energiline ja aktiivne.  Ajaviiteks on talle tarvis mänguasju, mida võib närida niipalju kui tahtmist on, siis jätab ta tavaliselt ka keelatud asjad rahule. Koeratarvete poest saab igasuguseid toredaid asju, kuid koduntki võib üht-teist leida. Näit. vana nahkkinnas, laste vanad mänguasjad, mille küljest ei tohi lahti tulla ohtlikke, teravaid tükke, mida  kutsikas võib alla neelata (mänguloomade silmad ja ninad!). Ohtlikud on ka konstruktorite väikesed osad, kummist ja plastikust mänguasjad, mille küljest kutsikas võib tükke närida ja alla neelata. Nendest asjadest, mida saab osta, on parimad tugevast kummist mänguasjad, pallid ja kunstkondid. Kõige ohutumad on suured kondikujulised kunstkondid. Väikesed sõlmelised kunstkondid ja närimissussid võivad olla ohtlikud. Kui kutsikas hakkab nende tükke alla neelama, võib tükk kurku kinni jääda ja kutsikas võib  lämbuda. Kui kutsikas jääb üksi koju, andke talle ainult ohutuid mänguasju.